Istraga za ubistvo Olivera Ivanovića prošle nedelje proširena je na još dve osobe, a kako KRIK saznaje radi se o Zvonku Veselinoviću i Milanu Mihailoviću kojima se na teret stavljaju četiri krivična dela.

Piše: Bojana Pavlović

Tužilaštvo Kosova je 12. aprila donelo rešenje o proširenju istrage protiv ove dvojice, a oni se sumnjiče za učešće u organizovanju kriminalne grupe, ugrožavanje osoblja Ujedinjenih nacija i pomoćnog osoblja, izazivanje opšte opasnosti i teško ubistvo.

Oliver Ivanović ubijen je u januaru prošle godine ispred prostorija svoje stranke u Kosovskoj Mitrovici. U novembru su uhapšeni Nedeljko Spasojević, Dragiša Marković i Marko Rošić, dok je kao četvrti osumnjičeni označen Milan Radoičić, inače Veselinovićev kum.

Spasojevića, istražitelja u policiji na severu Kosova, tužilaštvo sumnjiči da je pomogao izvršiocu tako što mu je olakšao da pobegne sa lica mesta službenim vozilom policije.

Rošić je pod istragom zbog pisma pronađenog u Ivanovićem džepu u kom je napisan registarski broj džipa u vlasništvu Rošićeve porodice.

Za Markovića, takođe policajca sa severa Kosova, veruje se da je sa lica mesta prenosio podatke jednom policijskom službeniku u Srbiji.

Spasojević i Rošić su od hapšenja u pritvoru, a sud bi danas trebalo da odluči da li će ga produžiti.

Ko je Veselinović

Veselinović je kontroverzni biznismen sa severa Kosova koji je široj javnosti postao poznat 2011. godine, kada je organizovao postavljanje barikada na administrativnim prelazima sa Kosovom.

Spominje u Beloj knjizi organizovanog kriminala iz 2001. kao organizator grupe koja se bavi teškim krađama, oduzimanjem motornih vozila, iznudama i falsifikovanjem dokumenata na teritoriji Kosovske Mitrovice. Sudilo mu se zbog trgovine heroinom i zloupotrebe položaja, ali je oslobođen optužbi.

U izveštaju BIA-e do kog je došao KRIK Veselinović je označen kao vođa kriminalne grupe koja se bavi trgovinom droge, švercom oružja i nafte, zelenašenjem i pranjem novca.

Veselinović je u januaru u Pirotu osuđen na dve godine zatvora zbog nelegalnog iskopavanja šljunka.

Sve o slučaju ubistva Ivanovića pročitajte ovde

O Zvonku Veselinoviću pročitajte ovde